Bugun oqshomi. Ukrainaga yuborilgan gumanitar yordam, “Nizoli oilalar bilan individual ishlash daftari”, Kievga hujum qilishini aytgan Ramzan Qodirov

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
O'zbekiston Ukrainaga dori-darmon va oziq-ovqat mahsulotlaridan iborat 34 tonnali insonparvarlik yordami jo'natdi.
O'zbekiston tomoni yuborgan yordam 8 aprel kuni Ukrainaning Karpatorti viloyatiga etib bordi. Ularning umumiy hajmi 34 tonna bo'lgan.
Viloyat rahbari Viktor Nikitaning so'zlariga ko'ra, to'plam ichida dori-darmon, yakka tartibda tibbiy yordam ko'rsatish qutilari, uzoq muddat saqlash uchun oziq-ovqat va boshqa mahsulotlar bor. Ular samolyotda yetib kelgan, so'ng Transkarpatiyaga yetkazilgan. Gumanitar yordam zudlik bilan “qaynoq nuqtalarga” qo'shimcha qilingan.
Shuningdek, viloyat rahbari O'zbekiston hukumatiga ko'rsatayotgan yordami uchun minnatdorlik bildirdi. “Ishonchim komilki, bu aloqalar samarali hamkorlikni davom ettirishimizga imkon beradi”, — dedi u.
O'zbekistonda yana bir maxsus daftar — “Nizoli oilalar bilan individual ishlash daftari” joriy etiladi.
Yangi tashkil etilgan Oila va xotin-qizlar davlat qo'mitasining uslubiy qo'llanmalari yaratilgan. xususan, unda nizoli oilalar bilan ishlash mexanizmini joriy qilish bo'yicha “Nizoli oilalar bilan individual ishlash daftari” loyihasi amaliyotga tatbiq qilish uchun ishlab chiqilgan.
Ma'lumot o'rnida, shu kunga qadar O'zbekistonda moddiy yordam va ko'makka muhtoj oilalar ro'yxati uchun “Temir daftar”, ishsiz yoshlar bo'yicha “Yoshlar daftari”, ishsiz va boquvchisiz xotin-qizlar uchun “Ayollar daftari”, yetim va ota-ona qaramog'idan mahrum bo'lgan bolalarni qo'llab-quvvatlash maqsadida “Mehr daftari” hamda xorijdagi o'zbekistonliklarni o'z ichiga olgan “Oltin daftar” tashkil etilgan.
Kolumnistimiz Habibullo Mo'ydinov tashkil topgan yana bir daftarga atab karikatura chizdi.
Qozog'iston 11 apreldan boshlab O'zbekiston bilan quruqlikdagi chegaralarini ochdi. Temiryo'l qatnovi esa iyundan tiklanadi.
Qozog'iston chegaralarini ochgan davlatlar orasida O'zbekiston bilan birga Rossiya va Qirg'iziston ham o'rin olgan. Chegara ikki yil avval koronavirus pandemiyasi sabab yopilgandi. Endi uni nafaqat samolyotda, balki avtomobilda ham kesib o'tish mumkin.
Ammo temiryo'l qatnovi hali tiklanmagan. U iyun oyida ishga tushirilishi rejalashtirilgan. Sayohlar mamlakatga kirishi uchun emlanganlik to'g'risidagi sertifikat yoki PZR testlarini topshirishi kerak bo'ladi.
Toshkentda aholi bolalar maydonchasi buzilishiga qarshi chiqdi. Fevralda ham xuddi shu voqea xuddi shu stsenariyda sodir bo'lgandi.
Toshkent shahar Yunusobod tumani Markaz-5 dahasida 22 fevral kuni aholi bolalar maydonchasi buzilib, o'rnida “dom” qurilishiga qarshi chiqqani haqida xabar berilgandi. Aynan shu maydonchada 11 aprel kuni yana buzish ishlari boshlandi, aholi bunga yana qarshi chiqdi.
“Bugun.uz” muxbirinig xabar berishicha, dastlab quruvchilar va aholi o'rtasida kelishmovchilik yuzaga kelgan. Ayrimlar qarshilik oqibatida jarohatlangan bo'lishi mumkin. Aholining faol qarshilik ko'rsatishiga qaramay, hududda buzish ishlari davom ettirilgan. Ishlarni nazorat qilayotgan tadbirkor buning uchun tegishli hujjati borligini ta'kidlagan.

Oradan biroz vaqt o'tib, voqea joyiga Toshkent shahri hokimi Jahongir Ortiqxo'jaev yetib kelgan. Hokim dastlab aholi bilan, keyin tadbirkor bilan gaplashgan. Shundan so'ng Yunusobod tumani ichki ishlar bo'limi boshlig'i bolalar maydonchasini buzish ishlari to'xtalishini va ishchi guruh voqea sabablarini o'rganib, batafsil axborot berishini ma'lum qilgan.

Hafta o'rtasida Turkmanistondan issiq havo kirib kelishi, oxirida esa havo harorati ko'tarilishi kutilmoqda.
“O'zgidromet” xizmati ma'lumotlariga ko'ra, 13–15 aprelda O'zbekistonga Turkmanistondan issiq havo kirib kelishi boshlanadi. Ushbu davrda yog'ingarchilik kutilmaydi. Hafta oxiriga kelib, harorat kechalari 14–19 daraja, kunduz kunlari 30–35 daraja atrofida bo'ladi.
xo'sh, olamda nima gap?
Ramzan Qodirov yaqin orada Kiev va Ukrainaning boshqa shaharlariga hujum uyushtirilishini e'lon qildi.
Checheniston rahbari harbiy harakatlar nafaqat Mariupolda, balki boshqa shahar va qishloqlarda ham hujum operatsiyasi tayyorlanayotganini aytgan. Qodirovning so'zlariga ko'ra, bu vazifani unga Vladimir Putin topshirgan.
“Biz Kievni va boshqa barcha shaharlarni olamiz. Bizning maqsadimiz — Bandera, natsistlar va shaytonlarni yo'q qilish. Ko'pchilikda biz Kievdan uzoqlashdik va biz Kievni olmaymiz, Rossiya esa Kievga taslim bo'lmoqda, degan gaplar bor. Sizni ishontirib aytamanki, bir qadam ham orqaga tashlanmadi”, — deydi Qodirov.
Shuningdek, uning qo'shimcha qilishicha, agar rasmiy Kiev Putin aytgan shartlarga ko'nmasa, urush to'xtamaydi. Qodirovdan bu gapni eshitish g'alati, lekin u Ukrainani deyarli mag'lub etib bo'lganini aytib, shunday degan: “Agar kimdir tirik bo'lsa ham, u ma'nan o'ldiriladi”.
Bugun bilan yashang. “Bugun”da qoling.